बागसा जिल्ला एबसुनि बेन्दोङाव थानाय द्वारकुसि दख'रा एबसुनि 22थि बोसोरसालिया जखन्थाया मैया साननैनि मेहेरगोनां हाबाफारिजों तिनिफुखुरियाव जोबनानै थाङो । दख'रा आफादनि 22थि बोसोरसालिया जखन्थायनि गेवलां मेलाव गाहाइ आलासि महरै बाहागो लायो मिरु एबसुनि आफादगिरि मानगोनां मुस्रि दिपेन बर'आ आरो मेलखौ बेखेवनानै होयो मुस्रि प्रबिन कुमार ब्रह्मया । गाहाइ आलासि महरै बाहागो लानानै मिरु एबसुनि आफादगिरि मानगोनां मुस्रि दिपेन बर' बि.टि.आर गोरोबथानि सिमा बारायनाय आरो दफाफोरखौ लानानै ससियेल मेडियाफोराव बिथा गोयै बांसावला बायनाय बाथ्राफोरखौ राइजोफोरा रावबो खोमा होनो नाङा होननानै बि.टि.आर. गोरोबथा बादियै बिटिआरनि सिमाया सानजाहाल' नङा खोलाहाबो बारायगोन आरो बिनि थाखायनो एबसुआ दाबो हर सान खामानि मावगासिनो दङ होननानै गावनि बेसेन गोनां बिबुंथिनि गेजेरजों रोखायै बुङो ।